CELEX: 62020TN0723
Language: da
Date: 2020-12-11 00:00:00
Title: Sag T-723/20: Sag anlagt den 11. december 2020 — Prigozhin mod Rådet

8.2.2021   
            
            
               DA
            
            
               Den Europæiske Unions Tidende
            
            
               C 44/52
            
         
      Sag anlagt den 11. december 2020 — Prigozhin mod Rådet
      (Sag T-723/20)
      (2021/C 44/75)
      Processprog: engelsk
      
         Parter
      
      
         Sagsøger: Yevgeniy Viktorovich Prigozhin (Sankt Petersborg, Rusland) (ved solicitor M. Lewis)
      
         Sagsøgt: Rådet for Den Europæiske Union
      
         Sagsøgerens påstande
      
      
                  —
               
               
                  Rådets gennemførelsesforordning (EU) 2020/1481 af 14. oktober 2020 om gennemførelse af artikel 21, stk. 2, i forordning (EU) 2016/44 om restriktive foranstaltninger på baggrund af situationen i Libyen (1) og Rådets gennemførelsesafgørelse (FUSP) 2020/1483 af 14. oktober 2020 om gennemførelse af afgørelse (FUSP) 2015/1333 om restriktive foranstaltninger på baggrund af situationen i Libyen (2) annulleres.
               
            
                  —
               
               
                  Rådet tilpligtes at betale de af sagsøgeren afholdte sagsomkostninger.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat syv anbringender.
      
                  1.
               
               
                  Med det første anbringende gøres det gældende, at Rådet begik en åbenbar fejl, da det vurderede, at nogen af kriterierne for opførelse af sagsøgeren på listen over personer, enheder og organer, som er omfattet af restriktive foranstaltninger på baggrund af situationen i Libyen, var opfyldt i sagsøgerens tilfælde. Sagsøgeren har gjort gældende, at Rådet ikke har identificeret den enhed, der er beskrevet som Wagner Group, at han ikke har noget kendskab til en enhed, der er kendt som Wagner Group, at han ikke har haft nogen forbindelse til en sådan enhed, og at han hverken har været engageret i eller ydet støtte til enheden.
               
            
                  2.
               
               
                  Med det andet anbringende gøres det gældende, at Rådet har tilsidesat sin pligt til at anføre begrundelsen for, at den traf afgørelsen. Det gøres gældende, at begrundelsen ikke er egnet til restriktive foranstaltninger, ikke angiver de faktiske og retlige omstændigheder og ikke indeholder en aktuel og specifik henvisning til de præcise oplysninger indeholdt i de relevante sagsakter, som angiver, at der er blevet truffet en afgørelse over for sagsøgeren.
               
            
                  3.
               
               
                  Med det tredje anbringende gøres det gældende, at Rådet ikke gav en tilstrækkelig og veldokumenteret begrundelse og foretog åbenbart urigtige skøn, da det besluttede at træffe afgørelsen.
               
            
                  4.
               
               
                  Med det fjerde anbringende gøres det gældende, at Rådet har begået magtfordrejning som følge af åbenbart urigtige skøn i forbindelse med beslutningen om at træffe afgørelsen. Det gøres gældende, at afgørelsen om at pålægge sagsøgeren de restriktive foranstaltninger ikke blev truffet af de nævnte grunde, men udelukkende eller hovedsageligt med formålet om at opnå politiske mål.
               
            
                  5.
               
               
                  Med det femte anbringende gøres det gældende, at Rådet har tilsidesat sagsøgerens ret til forsvar og ret til en effektiv domstolsbeskyttelse. For så vidt som sagsøgeren har hævdet, at formålet med afgørelsen var at forfølge politiske formål og ikke de nævnte grunde, har han gjort gældende, at han er berettiget til, men ikke har fået adgang til, samtlige dokumenter med tilknytning til beslutningen om at træffe afgørelsen.
               
            
                  6.
               
               
                  Med det sjette anbringende gøres det gældende, at Rådet ubegrundet og uforholdsmæssigt har tilsidesat sagsøgerens grundlæggende menneskerettigheder, herunder retten til beskyttelse af ejendom, forretning og bevægelighed.
               
            
                  7.
               
               
                  Med det syvende anbringende gøres det gældende, at Rådet har tilsidesat princippet om EU-retsakters forudsigelighed. Det gøres gældende, at den omstændighed, at sagsøgerens foreholdte adfærd, således som denne er anført i begrundelsen, er vag, gør det umuligt for en person at vide, hvilke handlinger han eller hun skal afstå fra for at undgå pålæggelse af restriktive foranstaltninger.
               
            
         (1)  EUT 2020, L 341, s. 7.
      
      
         (2)  EUT 2020, L 341, s. 16.